Hrvatska nogometna reprezentacija sve je dalje od Svjetskog prvenstva u Rusiji iduće godine. Imala je Hrvatska inicijativu, povela, ali je u blijedoj i bezidejnoj završnici primila gol koji znači da je SP daleko...

Pyry Soiri večeras je junak Finske, Islanda i Ukrajine. U svom debiju u dresu Finske Soiri je u 90. minuti, zahvaljujući slabim reakcijama hrvatske obrane, najslabijoj Josipa Pivarića, koji ga nije ispratio, zabio za remi na Rujevici. Pivarić je odigrao jako dobru utakmicu, bio jedan od boljih na travnjaku, ali je ovim kiksom sve uprskao, sve ostalo, pa tako i asistencija kod hrvatskog gola, pada u zaborav.

Hrvatska uoči gostovanja u Ukrajini nije u dobroj poziciji, Island će protiv Kosova tražiti potvrdu izravnog plasmana na Svjetsko prvenstvo, dok Hrvatska ne smije izgubiti u Ukrajini želi li zadržati ikakve nade u baraž, iako je izglednije kako će i u Ukrajini trebati sva tri boda.

Finci su na Rujevicu došli čuvati rezultat i to im je polazilo za rukama i nogama. Hrvatska je imala inicijativu, imala i posjed, napadala, ali bez previše konkretnih prigoda pred Hradeckym. Najbliže golu Hrvatska je bila u devetoj minuti, po lijevoj je strani dobro prošao Pivarić, poslao paralelu u visini penala, Vrsaljko iz izgledne prilike šalje loptu kraj lijeve vratnice.

Pokušao je i Vida glavom nakon ubačaja Brozovića, ali s crte je očistio Schüller. Najbolji pojedinac na travnjaku bio je slavljenik Luka Modrić. Kapetan Hrvatske igrao je stotu utakmicu u kockastom dresu, bio je uvjerljivo najbolji na terenu, bio nerješiva enigma za finsku obranu, a u nekoliko navrata i opasno prijetio gostujućem golu. U tri je navrata odlično tukao, ali Hradecky se nije dao nadmudriti.

Izostao je pravi učinak dvojice Ivana, Perišića i Rakitića. Dok u Interu žari i pali po lijevoj strani Perišić u dresu Hrvatske ne izgleda dobro. Više je po lijevoj strani ofenzivno napravio Pivarić, a tako je Hrvatska i stigla do vodstva. Igrala se 57. minuta, hrvatski su igrači povukli brzu kontru nakon što je Subašić sjajnom obrambenom reakcijom sačuvao hrvatsku mrežu, Kramarić petom proigrava Pivarića čiji ubačaj prema vlastitoj mreži gura jedan od finskih braniča, za svaki slučaj pogodak je potvrdio Mandžukić.

Foto: FaH

I nakon toga je Hrvatska nestala. U potrazi za izjednačenjem Finska se otvorila, očekivala se brza kontra i drugi gol Hrvatske, ali Čačićevim izabranicima noge su se odsjekle i nisu znali privesti utakmicu kraju. Finci su poletjeli i zahvaljujući slaboj obrani Hrvata i mladom Soiriju u posljednjim trenucima zabili za veliki bod.

S Hrvatskom nikada nije lako, ali ovo ne izgleda dobro. Nade još uvijek ima, ali uz ovakvu igru teško je išta pozitivno očekivati.